2016ko Nizako atentatua

2016ko Nizako atentatua eraso terrorista bat izan zen, 2016ko uztailaren 14an gaueko 22:40etan Nizan egindakoa, Frantzian. Jendez lepo zegoen Ingelesen etorbidean sarturik, kamioi gidari batek 86 pertsona hil eta 434 zauritu zituen.

 Atentatua 
Uztailaren 14an, Frantziako Jaiegun Nazionalean, 4.000 pertsona zeuden Nizako zerura begira ospakizuneko suak lehertzen ikusten, Ingelesen etorbide ezagunean, bat-batean hemeretzi tonako kamioi batek ibilgailuentzat itxitako etorbidea hartu eta 300 bat pertsona harrapatu zituenean. Bi kilometroz ezker-eskuin joan zen, abiadura bizian, ibiltariak azpian hartuz. Hortik aurrera kaosa, izua, nahigabea eta nahasmena izan ziren nagusi. Jendea korrika atera zen, eta, hainbat lekukoren arabera, hainbat pertsona itsasoan murgildu ziren, gertatzen ari zenaz babesteko. Poliziak tiroka hil zuen gidaria.

 Egilea 
Atentatuaren egilea Mohamed Lahouaiej Bouhlel izan zen, 31 urteko kamioi gidaria, Tunisian jaioa, baina Frantzian herritarturik zegoena. Bakarrik egin zuen ekintza, eta ez zuen konplizerik, hasieran taldean antolatua izan zitekeela zabaldu zen arren. Lapurretengatik eta indarkeria matxistagatik ezagutzen zuen Poliziak, baina ez zegoen Frantziako zerbitzu sekretuen zaintza zerrendan. Behin baino ez zuten kondenatu, 2016ko maiatzean, beste kamioi gidari batekin eztabaidan ari zela, egurrezko pala bat bota ziolako. Komunikabide batzuen arabera, arazo pertsonalak zituen, dibortzio tramiteetan zegoen, eta ez zen erlijiosoa.

 Biktimak 
Atentatuan 87 pertsona hil ziren, kamioiaren gidaria barne. Horietako bi euskal herritarrak ziren, Mauleko ama-alabak hain zuzen ere. Zaurituak 434 izan ziren.

 Erreferentziak 

 Ikus, gainera 
 2004ko martxoaren 11ko atentatuak
 Christchurcheko meskitetako sarraskia
 2011ko Norvegiako atentatuak

 Kanpo estekak 

Kategoria:Atentatu islamistak
Kategoria:Frantziako atentatuak
Kategoria:Nizako historia
Kategoria:2016ko gertakariak
Kategoria:Filmatutako erailketak